Ойла ян х1утту со… Делахь а, ойлане ца лацало вайн нохчийн къомо а, вайн Даймахко а мел лайна хало а, г1айг1а а, эшам а… Суна схьахетарехь, иза адамийн ойлане лаца а лур дац. Эзарнаш д1акхелхаш, эзарнаш байлахь буьсуш, эзарнаш заь1ап хуьлуш, эзарнаш чу ваха ц1а доцуш буьсуш, эзарнаш т1епаза д1абовш, эзарнаш, цхьа а бехк боцуш, 1азапехь латтош, бойъуш, отуш, х1аллакбеш б1ешерашца схьадеъна вайн нохчийн къам. Сибрех д1адуохор т1ера дуьйна дукха хан йоцуш вайн махкахь хилла т1емнаш т1е кхаччалц, хийлла хало лайна вайн къомо… Хийлла хало лайна, амма гора-м ца х1оьттина, къар а ца делла.